Այսպիսով ստացվում է, որ, մոտավոր հաշվարկներով, մի քանի մլն․ դոլարի ներդրում պահանջող տեխնոլոգիաներ ներդնելով՝ Մայր Աթոռը ոչ թիվ է հրապարակում, ոչ հաշվարկել է իր եկամուտը, ոչ էլ գիտի, թե ինչ նպատակների է պատրաստվում ծառայեցնել տնտեսված գումարներն ու եկամուտը։ Մեր կաթողիկոսը բոլորովին զուրկ է բիզնես մտածողությունից։ Մինչդեռ մասնագետները վկայում են, որ ֆոտովոլտային կայանները շատ եկամտաբեր են, քանի որ վերջին տասը տարում ֆոտովոլտային էլեմենտների գինը մոտ 80 տոկոսով իջել է, եւ այդ կայանների եկամտաբերությունն ավելացել է։ Իսկ դրանցում արտադրված էլեկտրաէներգիան ջերմակայանում արտադրված հոսանքի գինն ունի կամ նույնիսկ ավելի ցածր է։ Թեեւ Հայաստանում արեւի էներգիայի մեծ ներուժ ունենք, բայց դրա օգտագործման բարդությունն այն է, որ այդ ոլորտում ահռելի ներդրումներ են պահանջվում։ Եկեղեցին այս խնդիրը, իհարկե, չունի։ Իսկ Հայաստանում առաջին արդյունաբերական մասշտաբի արեւային կայանի՝ «Մասրիկ-1»-ի կառուցման համար այս պահին միջազգային մրցույթ է ընթանում։ Կայանը 55 մեգավատ հզորություն է ունենալու։ Այս պահին, ըստ էներգետիկ ենթակառուցվածքների եւ բնական պաշարների նախարարության տվյալների, մրցույթին մասնակցում են 10 ընկերություն եւ կոնսորցիում։